b"\n_START_ARTICLE_\nDen Jyske Skovhave\n_START_PARAGRAPH_\nDen Jyske Skovhave er et arboret i Rold Skov, som ligger p\xc3\xa5 M\xc3\xb8ldrupvej ved nr. 22 (Naturskolen), ca. 3 km syd for Sk\xc3\xb8rping._NEWLINE_I hjertet af den 8000 ha store Rold Skov er der siden 1890 og frem til i dag plantet over 150 forskellige tr\xc3\xa6er og buske fra store dele af den nordlige halvkugle._NEWLINE_Det er s\xc3\xa5ledes muligt at foretage en botanisk \xe2\x80\x9drundrejse\xe2\x80\x9d p\xc3\xa5 store dele af verdens nordlige halvkugle, hvor f\xc3\xa5 skridt kan f\xc3\xb8re fra Nordamerika til Serbien eller Japan. Den Jyske Skovhave bes\xc3\xb8ges derfor af mange skov- og naturinteresserede, og haven er en sev\xc3\xa6rdighed hele \xc3\xa5ret rundt._NEWLINE_Oversigtskort og vandre\xc2\xadtursfolder er placeret ved hovedindgangen. Ved hver enkelt parcel er der informationsskilte, der viser tr\xc3\xa6ernes alder, geografiske hjemegn, biologi og evt. anvendelse.\n_START_SECTION_\nHistorie\n_START_PARAGRAPH_\nDen Jyske Skovhave blev i hemmelighed grundlagt i \xc3\xa5rene 1886-1902, hvor den initiativrige og forstbotanisk interesserede skovrider Hintz ledede Buderupholm Statsskovdistrikt. P\xc3\xa5 det tidspunkt var det blevet muligt at k\xc3\xb8be fr\xc3\xb8 fra nordvestamerikanske granarter som tsuga, douglas og sitka. Hintz benyttede enhver lejlighed til at plante disse nye tr\xc3\xa6typer, trods direkte forbud fra sine foresatte i datidens Skovstyrelse. I de f\xc3\xb8rste \xc3\xa5r gravede han endda de sp\xc3\xa6de tr\xc3\xa6er op med rod og gemte dem, n\xc3\xa5r der kom inspektioner fra Aarhus._NEWLINE_Det er disse tr\xc3\xa6er, som i dag er blevet til mere end 100-\xc3\xa5rige k\xc3\xa6mper \xe2\x80\x93 blandt andet har Den Jyske Skov\xc2\xadhave Danmarks st\xc3\xb8rste tr\xc3\xa6, m\xc3\xa5lt i volumen: en grandis, som Hintz plantede i 1896. Tr\xc3\xa6et er i dag 43,5 m h\xc3\xb8jt og indeholder over 32 kubik\xc2\xadmeter tr\xc3\xa6._NEWLINE_Skovrider Hintz\xe2\x80\x99s initiativ blev i 1940'erne videref\xc3\xb8rt af den nye statsskovrider Jens Hvass. Han s\xc3\xa5 hurtigt de sm\xc3\xa5 klynger med store, fremmed\xc2\xadartede tr\xc3\xa6er, og ideen var skabt: gennem de n\xc3\xa6ste 30 \xc3\xa5r tilplantede Hvass omr\xc3\xa5det med over 100 forskellige tr\xc3\xa6er og buske fra hele den nordlige halvkugle. Ogs\xc3\xa5 skovrider Hvass s\xc3\xa5 i \xc3\xa5revis bort fra formaninger fra sine foresatte, og som \xc3\xa5rene gik, forstummede protesterne. Ved indvielsen i 1970 sagde den dav\xc3\xa6rende skovdirekt\xc3\xb8r, at hele projektet var gennemf\xc3\xb8rt uden ledelsens vidende, men der var alligevel stor ros til de \xe2\x80\x9curegerlige\xe2\x80\x9d skovridere._NEWLINE_Mange af tr\xc3\xa6typerne i Den Jyske Skovhave har gennem 1900-tallet vundet udbredelse i dansk skovbrug. Det g\xc3\xa6lder eksempelvis sitkagran og douglasgran, der i stor udstr\xc3\xa6kning sammen med r\xc3\xb8dgran, i dag dominerer de danske n\xc3\xa5leskove. Et andet eksempel er nobilis, der i dag er den mest udbredte tr\xc3\xa6art til pyntegr\xc3\xb8nt.\n_START_SECTION_\nDanmarks \xc3\xa6ldste hundeskov\n_START_PARAGRAPH_\nHaven \xc3\xa5bnede som en offentlig sev\xc3\xa6rdighed i 1970, og samtidig etablerede man p\xc3\xa5 stedet Danmarks f\xc3\xb8rste hundeskov. Hundeskoven er et fristed for hunde, hvor de m\xc3\xa5 f\xc3\xa6rdes uden snor, men kun under ejerens fulde kontrol._NEWLINE_Hele skovhaven er derfor indhegnet, s\xc3\xa5 hundene ikke forvilder sig uden for omr\xc3\xa5det. Desuden beskytter hegnet nytilplantningerne mod hjortevildt, der ellers ynder at bide knopperne af tr\xc3\xa6erne om vinteren._NEWLINE_Havens indgangsportal er japansk inspireret og udf\xc3\xb8rt i douglasgran. Den er en hyl\xc2\xaddest til japanernes havekunst, hvor tr\xc3\xa6erne har en s\xc3\xa6rlig stor plads._NEWLINE_Ved portalen er der opsat et bord/b\xc3\xa6nkes\xc3\xa6t og grill, ligesom der inde i skovhaven er borde og b\xc3\xa6nke samt en vandpost til t\xc3\xb8rstige hunde._NEWLINE_Ved parkeringspladsen er der endvidere toiletfaciliteter (t\xc3\xb8rkloset). P\xc3\xa5 600 m af stinettet er der udlagt en s\xc3\xa6rlig, k\xc3\xb8restolsvenlig bel\xc3\xa6gning."